กองทุนภัยพิบัติ
กองทุนส่งเสริมประกันภัยพิบัติ ถูกจัดตั้งขึ้นโดยรัฐบาลเมื่อเดือน มี.ค. 2555 มีหน้าที่แก้ไขปัญหาความเชื่อมั่นด้านการรับประกันภัยให้กับประชาชนและผู้ประกอบการธุรกิจที่ได้รับผลกระทบจากเหตุการณ์น้ำท่วมครั้งประวัติศาสตร์เมื่อปลายปี 2554 ซึ่งมีค่าสินไหมที่บริษัทประกันต้องจ่ายสูงถึง 4.8 แสนล้านบาท
22 ก.พ. 2556

กองทุนส่งเสริมประกันภัยพิบัติ ถูกจัดตั้งขึ้นโดยรัฐบาลเมื่อเดือน มี.ค. 2555 มีหน้าที่แก้ไขปัญหาความเชื่อมั่นด้านการรับประกันภัยให้กับประชาชนและผู้ประกอบการธุรกิจที่ได้รับผลกระทบจากเหตุการณ์น้ำท่วมครั้งประวัติศาสตร์เมื่อปลายปี 2554 ซึ่งมีค่าสินไหมที่บริษัทประกันต้องจ่ายสูงถึง 4.8 แสนล้านบาท
ทำให้บริษัทรับประกันภัยต่อต่างชาติ ที่เคยรับงานจากบริษัทประกันภัยของไทยต่างปฏิเสธที่จะรับงานจากลูกค้าในไทยอีก หรือไม่ก็คิดค่าเบี้ยประกันในปีต่ออายุด้วยอัตราที่สูงอย่างที่ไม่เคยมีมาก่อน เนื่องจากกลัวว่าในปี 2555 จะเกิดเหตุการณ์น้ำท่วมใหญ่ซ้ำรอยปี 2554 ขึ้นมาอีก
อย่างไรก็ตาม การมีกองทุนส่งเสริมประกันภัยพิบัติขึ้นมา ได้ทำให้บริษัทประกันมีทางเลือกในการส่งงานต่อมาให้กองทุนฯ ได้มากขึ้น และทำให้ค่าเบี้ยประกันภัยต่อในปี 2556 เริ่มมีอัตราลดลง เนื่องจากในปี 2555 ไม่ได้เกิดเหตุการณ์น้ำท่วมขึ้นตามที่หลายฝ่ายกังวล
ดังนั้น ในวันที่ 28 มี.ค.นี้ ซึ่งจะเป็นวันครบรอบ 1 ปี อย่างเป็นทางการ ฝ่ายบริหารของกองทุนส่งเสริมประกันภัยพิบัติ จึงจะมีการทบทวนและปรับปรุงเงื่อนไขในการรับประกันใหม่ ทั้งในเรื่องของค่าเบี้ยประกันหรือเงื่อนไขความคุ้มครอง เพื่อให้สอดคล้องกับแผนบริหารจัดการน้ำ 3.5 แสนล้านบาท ที่เริ่มเป็นรูปธรรม และการทำเขื่อนป้องกันน้ำท่วมตามนิคมอุตสาหกรรมต่างๆ ที่ได้ทำเสร็จแล้ว